Dušan Albini

**Dušan Albini** (* 12. apríl 1923, Praha – † 11. marec 2011, Šaľa) bol slovenský evanjelický farár a cirkevný publicista.

## Rodina
* starý otec Juraj Janoška (* 1856† 1930), evanjelický farár, prvý generálny biskup evanjelickej cirkvi a. v. na Slovensku a predseda Matice slovenskej
* otec Fedor Albini
* matka Oľga Albiniová (* 1891† 1980), učiteľka, publicistka
* strýko Miloš Janoška (* 1884† 1963), školský inšpektor, propagátor prírodných krás Slovenska, regionálny historik, spoluzakladateľ časopisu Krásy Slovenska

## Životopis
Jeho vývoj ovplyvnil starý otec biskup Juraj Janoška. Po maturite na Gymnáziu M.M. Hodžu v Liptovskom Mikuláši v roku 1942 študoval na Evanjelickej bohosloveckej fakulte Univerzity Komenského. Počas štúdia ho zastihla 2. svetová vojna. Svoj odpor k nej vyjadril účasťou v Slovenskom národnom povstaní, za čo bol tri mesiace väznený v Ilave. Po skončení vysokoškolského štúdia v roku 1946 nastúpil ako seniorálny kaplán v Necpaloch. Jeden rok študoval v Uppsale vo Švédsku. Ovládal svetové jazyky, prekladal zo švédčiny. Po komunistickom prevrate v roku 1948 bol Dušan Albini, spolu s viacerými farármi liptovsko-oravského seniorátu označený za reakcionára, ktorého sa treba zbaviť alebo aspoň prekladať z fary na faru. Bol ostro sledovaný cirkevnou a štátnou mocou. Pôsobil na viacerých miestach, ako farár v Michalovciach,kde stratil štátny súhlas, v Liptovskom Mikuláši,kde stratil štátny súhlas, v Chminianskych Jakubovanoch, v Háji,kde tiež stratil štátny súhlas a naposledy v Diakovciach, kde pôsobil 28 rokov. Aj keď do tohto cirkevného zboru bol preložený za trest počas normalizácie v roku 1971, prežil tu najkrajšie pracovné roky.

Okrem kňazskej činnosti sa zaslúžil o obnovenie činnosti vydavateľstva Tranoscius. Na prvom valnom zhromaždení akcionárov bol riadne zvolený jeho prvým riaditeľom a v tejto funkcii pôsobil v rokoch 19911994. Bol spoluzakladateľom obnoveného časopisu *Tvorba*, prispieval do cirkevných časopisov, venoval sa prekladateľskej činnosti. Pôsobil aj ako konsenior Dunajsko-nitrianskeho seniorátu. Po skončení kňazskej činnosti v roku 1999 sa s manželkou presťahoval do Šale, kde aj naďalej udržiaval pekné vzťahy s cirkevníkmi z Diakoviec, Tešedíkova a Šale. Pochovaný je v Ivančinej, okres Turčianske Teplice.

## Dielo (výber)
* BARTH, Fritz a Dušan ALBINI. *Kreslíme na hodine náboženstva.* (z nem. orig. prel. Dušan Albini). Liptovský Mikuláš: Tranoscius, 1992. ISBN 80-7140-010-6.
* MUNK, Kaj. *Ježišove podobenstvá prerozprávané deťom.* Přeložil Dušan ALBINI, ilustroval Stanislav LAJDA. Liptovský Mikuláš: Tranoscius, 1993. ISBN 80-7140-035-1.
* Anton FRIDRICHSEN, Dušan ALBINI a Milan ŽITNÝ. *Antikrist: – Kresťanská nádej budúcnosti. – Cesta Biblie a cesta k Biblii.* (zo švéd. orig. prel. Dušan Albini, Milan Žitný). Liptovský MIkuláš: Tranoscius, 1992. ISBN 80-7140-008-4.

## Referencie

## Externé odkazy
* Dušan Albini v súbornom katalógu Slovenskej národnej knižnice

Kategória:Slovenskí evanjelickí kňazi
Kategória:Slovenskí teológovia
Kategória:Slovenskí publicisti
Kategória:Osobnosti z Prahy
Kategória:Absolventi Evanjelickej bohosloveckej fakulty Univerzity Komenského v Bratislave
Kategória:Osobnosti SNP